হাতুড়ি দিয়ে পিটিয়ে কলেজছাত্রের হাত ভেঙে দিয়েছে ছাত্রলীগ নেতা
শরীয়তপুর সরকারি কলেজের একাদশ শ্রেণির প্রথমবর্ষের এক ছাত্রকে হাতুড়ি দিয়ে পিটিয়ে বাম হাত ভেঙে দিয়েছে এক ছাত্রলীগ নেতা। রোববার বিকেলে এ ঘটনা ঘটে। আহত কলেজছাত্র দাউদ ইব্রাহিমকে শরীয়তপুর সদর হাসপাতালে ভর্তি করা হয়েছে।







দাউদ ইব্রাহিমের বাবা শহীদুল ইসলাম সিকদার জানান, কে সিনিয়র, কে জুনিয়র-এ নিয়ে দুপুরে তার ছেলের (দাউদ ইব্রাহিম) সঙ্গে দ্বাদশ শ্রেণি দ্বিতীয়বর্ষের ছাত্র ছাত্রলীগের সভাপতি মেহেদী হাসান ওরফে শুভ ঢালির কথা কাটাকাটি হয়। বিষয়টি কলেজ ছাত্রলীগের অন্যরা এসে মিটিয়ে দেন। তার পরও বিকালের দিকে শুভ ঢালিসহ ৪-৫ জন মিলে শহরের দুবাই প্লাজা মার্কেটের সামনে দাউদ ইব্রাহিমকে একা পেয়ে হাতুড়ি দিয়ে পিটিয়ে বাম হাত ভেঙে দেয়। স্থানীয়রা দাউদ ইব্রাহিমকে উদ্ধার করে শরীয়তপুর সদর হাসপাতালে ভর্তি করে।




তিনি বলেন, ‘আমার ছেলে কোনো রাজনীতি বা মারামারির সঙ্গে জড়িত নয়। তারপরও হাতুড়ি দিয়ে পিটিয়ে তার হাত ভেঙে দেয়া হয়েছে। আমি এর বিচার চাই।’ শরীয়তপুর সদর হাসপাতালের চিকিৎসক ডা. মফিজুর রহমান স্বপন জানান, দাউদ ইব্রাহিমের বাম হাতের কনুই ভেঙে গেছে। হাতুড়ি দিয়ে পেটানোর কারণে আঘাত মারাত্মক হয়েছে। ২-১ দিনের মধ্যে অস্ত্রোপচার করতে হবে।
এ ব্যাপারে জানতে ছাত্রলীগ নেতা মেহেদী হাসানের মোবাইলে বারবার কল করেও তাকে পাওয়া যায়নি।
শরীয়তপুর জেলা ছাত্রলীগের সভাপতি মোহসীন বলেন, ‘ঘটনাটি এই মাত্র জানতে পারলাম। ভালো করে খোঁজখবর নিয়ে ব্যবস্থা নেব।’
পালং মডেল থানার ওসি আসলাম উদ্দিন সন্ধ্যার পর জানান, এ ঘটনায় মামলার প্রক্রিয়া চলছে।

শরীয়তপুর সরকারি কলেজের একাদশ শ্রেণির প্রথমবর্ষের এক ছাত্রকে হাতুড়ি দিয়ে পিটিয়ে বাম হাত ভেঙে দিয়েছে এক ছাত্রলীগ নেতা। রোববার বিকেলে এ ঘটনা ঘটে। আহত কলেজছাত্র দাউদ ইব্রাহিমকে শরীয়তপুর সদর হাসপাতালে ভর্তি করা হয়েছে।